Vnsen vruntliken grot myt vormogen alles guden stedes voran entfangen. Ersame vorsichtigen heren, besundere gude vrunde. De strenge ritter her Erick Axelszon, houetmaen vpp Wiborch, hefft vns gescreuen enen breff, vth welkerenn gy vorstande mogen syne menynge van worden to worden aldus ludende: Ersamen vorsichtigen vnde wolwisen leuen heren vnde guden nabere vndt frunde. Jck hadde myt den Russen eynen korten byfrede begrepen; my dunket se breken van dage to dage meer yn vnde holden nenen louen bynnen veligen dage vnde vrede. Susz seghe ick gerne, dat gy juwe koplude to husz behelden vnde juwe ersame wiszheide id ock wolden vorscreuen dem ersamen rade to Lubeck vnde anderen vremen steden, dat se ere volck nicht laten reisen yn de Nv vnde yn de Narwe. Wat tor Narwe kumpt, wert vort vorforet vnde vorhanteret yn Ruszland dar mede de Ruszen werden gesterket tegen cristlike lande. Ock vormode ick my, dat ent all volckes wert yn de zee komen dessen bodden tho vorwaren etc. Hijrumme sege ick gerne, dat en yderman sick warde vorschaden, wente ick suszlange dem kopmanne hebbe gegunt, vnde walde nock node, dat he solde vorderuen werden offte schaden krigen. Ersamme, wolwisen leuen vrunde. Wat ick Jw vnde anderen vromen steden to leue willen vnde vruntschapp doen kan solen se vnde juwe ersame wisheide myt gutwillich hebben, de ick Gode almechtich yn wolmacht lange gesunt beuele. Gescreuen vnder vnser stad secrete vpp des hilligen cruces auende jnuencionis anno Domini etc. lxxx. Borgermeistere vnde radmanne tho Reuall. Adress: Den ersamen, wisen mannen, heren borgermeisteren vnder radmannen der stad Dantzik, vnsen besunderen guden vrunden.